Asiakirjat Espanjan kuningaskunnan ja Portugalin tasavallan liittymisestä Euroopan yhteisöihin - Asiakirja Espanjan kuningaskunnan ja Portugalin tasavallan liittymisehdoista ja perustamissopimusten mukautuksista - Pöytäkirja 19 portugalilaisista patenteista



Virallinen lehti nro L 302 , 15/11/1985 s. 0458



Asiakirjat Espanjan kuningaskunnan ja Portugalin tasavallan liittymisestä Euroopan yhteisöihin - Asiakirja Espanjan kuningaskunnan ja Portugalin tasavallan liittymisehdoista ja perustamissopimusten mukautuksista - Pöytäkirja 19 portugalilaisista patenteista 1. Portugalin tasavalta sitoutuu liittymisestä alkaen saattamaan patenttilainsäädäntönsä sopusointuun tavaroiden vapaan liikkuvuuden periaatteiden ja yhteisössä saavutetun teollisen omaisuuden suojan tason kanssa. Erityisesti Portugalin tasavalta kumoaa 18 päivänä tammikuuta 1984 annetun asetuksen N:o 27/84 8 artiklan säännökset, joiden mukaan Portugalissa myönnetyn patentin haltijan on voidakseen nauttia kyseisen patentin tuomia erityisoikeuksia tuotettava patentoitua tuotetta tai patentoidulla valmistusmenetelmällä valmistettua tuotetta Portugalin alueella. Tätä varten komission osastot ja Portugalin viranomaiset ryhtyvät tiiviiseen yhteistyöhön, jonka piiriin kuuluvat myös ongelmat, jotka liittyvät Portugalin nykyisen lainsäädännön muuttamiseen uudeksi lainsäädännöksi. 2. Portugalin tasavalta sisällyttää kansalliseen lainsäädäntöönsä todistustaakan siirtämistä koskevan säännöksen, joka vastaa yhteisöpatenteista 15 päivänä joulukuuta 1975 tehdyn Luxemburgin yleissopimuksen 75 artiklaa. Tätä säännöstä sovelletaan liittymisestä alkaen sellaisiin uusiin valmistusmenetelmäpatentteihin, joita koskevat hakemukset on jätetty liittymispäivänä tai sen jälkeen. Tätä säännöstä sovelletaan ennen liittymispäivää jätettyihin patenttihakemuksiin viimeistään 1 päivänä tammikuuta 1992. Tätä säännöstä ei kuitenkaan sovelleta, jos patenttioikeuden loukkausta koskeva kanne on nostettu sellaista toisen valmistusmenetelmäpatentin haltijaa vastaan, jonka tuote on samanlainen kuin kantajan patentoiman menetelmän tuloksena saatu tuote, ja jos tämä toinen patentti on myönnetty ennen liittymispäivää. Tapauksissa, joissa todistustaakkaa ei siirretä, Portugalin tasavalta säilyttää patentinloukkauksen todistamisen edelleen patentinhaltijan velvollisuutena. Kaikissa sellaisissa tapauksissa, joissa todistustaakkaa ei ole siirretty 1 päivään tammikuuta 1987 mennessä, mukaan lukien ennen liittymistä jätetyt patenttihakemukset, Portugalin tasavalta ottaa lainsäädäntöönsä mainitusta päivästä alkaen pakkokatselmukseksi kutsutun oikeudellisen menettelyn. 'Pakkokatselmus' tarkoittaa menettelyä, jolla se, joka voi nostaa syytteen patenttioikeuden loukkauksesta, saa hakemuksesta tuomioistuimen päätöksen nojalla pyytää oikeuden palvelijaa tekemään asiantuntijoiden avustamana oletetun patenttioikeuden loukkaajan tiloissa yksityiskohtaisen selvityksen riidan kohteena olevista menetelmistä, erityisesti valokopioimalla teknisiä asiakirjoja, jotka voidaan joko takavarikoida tai jättää takavarikoimatta. Tuomioistuimen päätöksessä voidaan määrätä vakuuden asettamisesta sen vahingon korvaamiseksi, joka oletetulle patentinloukkaajalle pakkokatselmuksesta mahdollisesti aiheutuu. 3. Portugalin tasavalta liittyy Euroopan patenteista 5 päivänä lokakuuta 1973 tehtyyn Münchenin yleissopimukseen 1 päivänä tammikuuta 1992 ja yhteisöpatenteista 15 päivänä joulukuuta 1975 tehtyyn Luxemburgin yleissopimukseen. Portugalin tasavalta voi vedota kyseisen yleissopimuksen 95 artiklan 4 kohtaan tehdäkseen yleissopimukseen liittymisensä edellyttämät, yksinomaan tekniset mukautukset edellyttäen kuitenkin, ettei toimenpide missään tapauksessa viivästytä Portugalin tasavallan liittymistä Luxemburgin yleissopimukseen edellä mainittua päivämäärää myöhemmäksi.